b'\n_START_ARTICLE_\nEspanjalainen peli\n_START_SECTION_\nHistoria\n_START_PARAGRAPH_\nAvaus on saanut nimens\xc3\xa4 1500-luvulla el\xc3\xa4neen espanjalaisen piispan ja mestaripelaajan Ruy L\xc3\xb3pez de Seguran mukaan. H\xc3\xa4n tutki avauksia, ja erityisesti espanjalaista peli\xc3\xa4, j\xc3\xa4rjestelm\xc3\xa4llisesti 150-sivuisessa kirjassaan Libro de la invencion liberal y arte del juego del Ajedrez (\xe2\x80\x9dVapaan kekseli\xc3\xa4isyyden ja shakkipelitaidon kirja\xe2\x80\x9d) vuodelta 1561. Vaikka avaus nimettiin Seguran mukaan, se tunnettiin jo aikaisemmin; se mainitaan noin vuonna 1490 kirjoitetussa saksalaisessa G\xc3\xb6ttingenin k\xc3\xa4sikirjoituksessa. Avauksesta tuli suosittu kuitenkin vasta 1800-luvun puoliv\xc3\xa4liss\xc3\xa4, kun ven\xc3\xa4l\xc3\xa4is-suomalainen Carl Jaenisch \xe2\x80\x9dl\xc3\xb6ysi sen uudestaan\xe2\x80\x9d. Avaus olikin suosituimmillaan juuri 1800-luvulla, jonka j\xc3\xa4lkeen sen suosio laski nykyiselle tasolleen. Avausta k\xc3\xa4ytet\xc3\xa4\xc3\xa4n yh\xc3\xa4 useasti suurmestaritasollakin, ja kerho- sek\xc3\xa4 aloittelijapelaajien keskuudessa se on hyvin suosittu, sill\xc3\xa4 sit\xc3\xa4 pidet\xc3\xa4\xc3\xa4n tavoitteiltaan yksinkertaisena ja selv\xc3\xa4n\xc3\xa4.\n_START_SECTION_\nP\xc3\xa4\xc3\xa4jatkot\n_START_PARAGRAPH_\nEspanjalaisen pelin avausteoria on kaikista avopeleist\xc3\xa4 pisimm\xc3\xa4lle kehitetty. L\xc3\xa4hes jokaiselle siirrolle on useita j\xc3\xa4rkevi\xc3\xa4 vastauksia, joista useimpia on analysoitu tarkasti._NEWLINE_Muunnelmien valtavan m\xc3\xa4\xc3\xa4r\xc3\xa4n vuoksi on j\xc3\xa4rkev\xc3\xa4\xc3\xa4 jakaa jatkot kahteen eri ryhm\xc3\xa4\xc3\xa4n sen mukaan, pelaako musta siirron 3...a6. T\xc3\xa4t\xc3\xa4 jatkoa kutsutaan nimell\xc3\xa4 Morphyn puolustus. Muunnelmat, joissa musta ei pelaa siirtoa 3...a6, ovat vanhempia ja yleisesti yksinkertaisempia, mutta Morphyn puolustus on selv\xc3\xa4sti pelatumpi. Raja eri muunnelmien v\xc3\xa4lill\xc3\xa4 ei kuitenkaan ole itsest\xc3\xa4\xc3\xa4n selv\xc3\xa4, sill\xc3\xa4 musta voi pelata siirron ...a6 my\xc3\xb6hemminkin, jolloin avaus muuntuu toiseksi.\n_START_SECTION_\nCozion puolustus\n_START_PARAGRAPH_\nCozion puolustus, 3...Rge7, on ep\xc3\xa4tavallinen vastaus mustalta, mutta sit\xc3\xa4 pelataan silti silloin t\xc3\xa4ll\xc3\xb6in jopa suurmestaritasolla. Tavallisesti valkea t\xc3\xa4ht\xc3\xa4\xc3\xa4 keskustan haltuunottoon siirroilla c3 ja d4. Siirto suojaa ratsun ruudussa c6 ja valmistelee siirtymist\xc3\xa4 ratsulla g6:een. Valkean t\xc3\xa4rkeimpiin vastauksiin kuuluvat suosituimmuusj\xc3\xa4rjestyksess\xc3\xa4 4.0-0, 4.c3, 4.Rc3 ja 4.d4. Jos valkea jatkaa siirrolla 4.Rc3, kyseess\xc3\xa4 on Paulsenin muunnelma.\n_START_SECTION_\nSmyslovin puolustus\n_START_PARAGRAPH_\nSmyslovin puolustus, sivustointipuolustus tai Barnesin puolustus (3...g6) on passiivinen jatko mustalta. Ven\xc3\xa4l\xc3\xa4inen entinen maailmanmestari Vasili Smyslov on pelannut t\xc3\xa4t\xc3\xa4 muunnelmaa usein. Siirroin tarkoitus on sivustoida kuningatarl\xc3\xa4hetti ruutuun g7 suojelemaan e5-sotilasta ja hy\xc3\xb6kk\xc3\xa4\xc3\xa4m\xc3\xa4\xc3\xa4n, jos valkea pelaa siirron d4. Muunnelma nousi suosioon, kun huomattiin, ett\xc3\xa4 jatko 4.c3 a6! antaa mustalle hyv\xc3\xa4n pelin. Sen j\xc3\xa4lkeen todettiin kuitenkin, ett\xc3\xa4 4.d4 exd4 5.Lg5 on valkealle hyv\xc3\xa4, ja muunnelmaa pelataankin nyky\xc3\xa4\xc3\xa4n vain harvoin. Valkean linnoittaminen nelj\xc3\xa4nnell\xc3\xa4 siirrollaan tarjoaa mustalle kuitenkin yll\xc3\xa4tt\xc3\xa4v\xc3\xa4n hyv\xc3\xa4t mahdollisuudet voittoon. Aleksandr Halifman on ehdottanut jatkoksi mielenkiintoista gambiittia 4.d4 exd4 5.c3, mutta sit\xc3\xa4 ei ole tutkittu viel\xc3\xa4 kunnolla.\n_START_SECTION_\nNorjalainen puolustus\n_START_PARAGRAPH_\nNorjalainen puolustus eli siipimuunnelma jatkuu siirroilla 4.La4 b5 5.Lb3 Ra5. Musta haluaa vaihtaa ratsunsa valkean l\xc3\xa4hettiin saamatta itse kaksoissotilasta. Siirto on hy\xc3\xb6kk\xc3\xa4\xc3\xa4v\xc3\xa4, mutta hidas. Muunnelman p\xc3\xa4\xc3\xa4jatko on 6.0-0 d6 7.d4 Rxb3, mutta valkealla on mahdollisuus my\xc3\xb6s spekulatiiviseen uhraukseen 6.Lxf7+?! Kxf7 7.Rxe5+. Siirto houkuttelee mustan kuninkaan keskemm\xc3\xa4lle lautaa vaihtamalla l\xc3\xa4hetin kahteen sotilaaseen, mutta musta pystynee tarkalla puolustamisella voittoon.\n_START_SECTION_\nMuunnelmat joissa esiintyy ...Lc5\n_START_PARAGRAPH_\n1800-luvulla oltiin sit\xc3\xa4 mielt\xc3\xa4, ett\xc3\xa4 mustan kannattaa kehitt\xc3\xa4\xc3\xa4 kuningasl\xc3\xa4hettins\xc3\xa4 ruutuun e7, mutta nyky\xc3\xa4\xc3\xa4n ruutua c5 pidet\xc3\xa4\xc3\xa4n parempana vaihtoehtona, koska l\xc3\xa4hetti on siin\xc3\xa4 aktiivisempi. Tuleva valkean siirto d4 kuitenkin pakottaa mustan k\xc3\xa4ytt\xc3\xa4m\xc3\xa4\xc3\xa4n siirron l\xc3\xa4hetill\xc3\xa4 per\xc3\xa4\xc3\xa4ntymiseen. On monia Morphyn puolustuksen muunnelmia, joissa siirto ...Lc5 esiintyy. Grazin muunnelmassa peli jatkuu siirroilla 3...a6 4.La4 b5 5.Lb3 Lc5. Valkealla ei ole en\xc3\xa4\xc3\xa4 mahdollisuutta ly\xc3\xb6d\xc3\xa4 mustan ratsua suojelemasta e5-sotilasta. M\xc3\xb6llerin puolustusta (3...a6 4.La4 Rf6 5.0-0 Lc5) on analysoinut tanskalainen J\xc3\xb8rgen M\xc3\xb8ller, jolta se on saanut my\xc3\xb6s nimens\xc3\xa4. Kolmas muunnelma on viivytetty klassinen puolustus (3...a6 4.La4 Lc5). My\xc3\xb6s siirtojen 3...a6 ja ...Lc5 ja ...Rge7 yhdistely tuottaa mielenkiintoisia asemia.\n_START_SECTION_\nJ\xc3\xa4lkisiirtoinen J\xc3\xa4nischin gambiitti\n_START_PARAGRAPH_\nJ\xc3\xa4lkisiirtoinen J\xc3\xa4nischin gambiitti,3...a6 4.La4 f5, ei ole yht\xc3\xa4 suosittu kuin tavallinen J\xc3\xa4nischin gambiitti. Sit\xc3\xa4 pidet\xc3\xa4\xc3\xa4n heikkona muunnelmana, sill\xc3\xa4 valkea voi vastata 5.d4! valkean eduin. Peli voisi jatkua esimerkiksi 5...exd4 e5, jolloin mustalla on ahdas asema.\n_START_SECTION_\nVaihtomuunnelma\n_START_PARAGRAPH_\nPelaamalla siirron 6.Lxc6 valkea siirtyy suljetun muunnelman vaihtovariaatioon. Siirto h\xc3\xa4vi\xc3\xa4\xc3\xa4 tavallaan tempon, koska valkea on k\xc3\xa4ytt\xc3\xa4nyt jo yhden siirron l\xc3\xa4hetill\xc3\xa4\xc3\xa4n per\xc3\xa4\xc3\xa4ntymiseen ruutuun a4. Valkealla on kompensaationa mustan ratsun ja l\xc3\xa4hetin sijainti f6:ssa ja e7:ss\xc3\xa4. Ratsu est\xc3\xa4\xc3\xa4 mustaa tukemasta e-sotilastaan siirrolla ...f6. L\xc3\xa4hetti taas on passiivisessa ruudussa. Jatko johtaa hyvin tasapeliherkkiin asemiin, eik\xc3\xa4 se ole oikein koskaan ollut suuressa suosiossa. Muunnelman harjoittajiin on kuulunut muun muassa ven\xc3\xa4l\xc3\xa4inen suurmestari Ratmir Holmov.\n_START_SECTION_\nKeskushy\xc3\xb6kk\xc3\xa4ys\n_START_PARAGRAPH_\nPelaamalla keskushy\xc3\xb6kk\xc3\xa4yst\xc3\xa4 eli siirron 6.d4 valkea hy\xc3\xb6kk\xc3\xa4\xc3\xa4 mustan keskustaa vastaan ilman valmistelusiirtoa c3. Mustan paras siirto on ly\xc3\xb6d\xc3\xa4 valkean sotilas, jonka j\xc3\xa4lkeen valkean pit\xc3\xa4\xc3\xa4 suojella e4-sotilaansa tai edet\xc3\xa4 sill\xc3\xa4. Kummassakaan jatkossa musta ei kohtaa sen suurempia vaikeuksia, joten keskushy\xc3\xb6kk\xc3\xa4ys ei v\xc3\xa4ltt\xc3\xa4m\xc3\xa4tt\xc3\xa4 sovi kunnianhimoisimmille valkeille. Musta on sotilaan ly\xc3\xb6ty\xc3\xa4\xc3\xa4n tilastollisesti jopa hieman valkeaa edell\xc3\xa4.\n_START_SECTION_\nWorrallin hy\xc3\xb6kk\xc3\xa4ys\n_START_PARAGRAPH_\nWorralin hy\xc3\xb6kk\xc3\xa4ys (6.De2) on hyv\xc3\xa4 vaihtoehto valkealle siirron 6.Te1 tilalle. Tarkoituksena on antaa kuningattaren tukea e-sotilasta ja siirt\xc3\xa4\xc3\xa4 torni d-linjalle tukemaan mahdollista d-sotilaan etenemist\xc3\xa4. Musta voi kuitenkin jatkaa muunnelmaa Marshallin gambiitin tyyppisiin linjoihin pelaamalla 6...b5 7.Lb3 0-0 8.c3 d5 9.exd5 Lg4 10.dxc6 e4 11.d4 exf3 12.gxf3 Lh5, jolloin valkealle j\xc3\xa4\xc3\xa4 heikennetty kuningassivusta. Valkea voi v\xc3\xa4ltt\xc3\xa4\xc3\xa4 jatkon pelaamalla 9.d3, mutta se johtaa tasaisiin asemiin._NEWLINE_Worrallin hy\xc3\xb6kk\xc3\xa4yksest\xc3\xa4 tuli hyvin suosittu avaus suurmestaritasolla 1990-luvulla, jota aiemmin sit\xc3\xa4 oltiin pelattu 1940- ja 1950-luvuilla. Jatkoa pidettiin hyv\xc3\xa4n\xc3\xa4 muunnelmana, jossa mustan ei sallittu pelata Marshallin gambiittia. _NEWLINE_Virolainen suurmestari Paul Keres k\xc3\xa4ytti Worrallin hy\xc3\xb6kk\xc3\xa4yst\xc3\xa4 usein ja kehitti paljon sen teoriaa. Arthur Bisguier on toinen tunnettu hy\xc3\xb6kk\xc3\xa4yksen yst\xc3\xa4v\xc3\xa4. My\xc3\xb6hemmin Worrallin hy\xc3\xb6kk\xc3\xa4ys on ollut suurmestari Sergei Tiviakovin suosiossa. Ehk\xc3\xa4 parhaiten tunnettuja Worrallin hy\xc3\xb6kk\xc3\xa4yksen pelej\xc3\xa4 ovat Nigel Shortin ja Anatoli Karpovin v\xc3\xa4liset pelit vuonna 1992 Linaresin kandidaattiottelussa. Nigel Short k\xc3\xa4ytti hy\xc3\xb6kk\xc3\xa4yst\xc3\xa4 kahdesti valkeilla ja voitti molemmat pelit.\n_START_SECTION_\nMuut poikkeamat p\xc3\xa4\xc3\xa4jatkosta\n_START_PARAGRAPH_\nJuri Averbahin mukaan nimetty Averbakhin muunnelma jatkuu siirroilla 6.Te1 d6. Musta suojelee sotilaansa ajamatta valkean l\xc3\xa4hetti\xc3\xa4 pois siirrolla 6...b5. Averbakhin muunnelmalla on samankaltaisuuksia modernin Steinitzin ja ven\xc3\xa4l\xc3\xa4isen puolustuksen kanssa, joissa kaikissa musta v\xc3\xa4ltt\xc3\xa4\xc3\xa4 pelaamasta ...b5, joka heikent\xc3\xa4isi kuningatarsivustaa hiukan._NEWLINE_Valkea voi vastata joko pelaamalla 7.Lxc6+ bxc6 8.d4 tai 7.c3 Lg4. Mustan ei kannata en\xc3\xa4\xc3\xa4 t\xc3\xa4ss\xc3\xa4 siirt\xc3\xa4\xc3\xa4 7...b5, koska valkea voittaisi tempon siirt\xc3\xa4m\xc3\xa4ll\xc3\xa4 l\xc3\xa4hettins\xc3\xa4 yhdell\xc3\xa4 siirrolla ruutuun c2 normaalin Lb3-a2-siirtosarjan sijasta. Kiinnitys est\xc3\xa4\xc3\xa4 valkea tilap\xc3\xa4isesti pelaamasta d4:\xc3\xa4\xc3\xa4. Valkea voi kuitenkin jatkaa 8.h3 Lh5 9.Lxc6+ bxc6 10.d4 tai 8.d3 ja jatkaa kuningatarratsullaan kuningassivustalle siirtosarjalla Rbd2-f1-g3._NEWLINE_Trajkovi\xc4\x87in muunnelma saavutetaan siirroilla 6.Te1 b5 7.Lb3 Lb7. Musta voi jatkaa peli\xc3\xa4 sotilaanuhrauksella 8.c3 d5 9.exd5 Rxd5 10.Rxe5 Rxe5 11.Txe5 Rf4 saadakseen vastapeli\xc3\xa4._NEWLINE_Hermann Pilnikin mukaan nimetty Pilnikin muunnelma jatkuu siirroilla 6.Te1 b5 7.Lb3 d6 8.c3 0-0 9.d3. Valkea n\xc3\xa4ytt\xc3\xa4\xc3\xa4 h\xc3\xa4vi\xc3\xa4v\xc3\xa4n tempon, koska pelaa l\xc3\xa4hes aina siirron d4 my\xc3\xb6hemmin, mutta voi voittaa sen takaisin pelaamalla h3, jos musta tekee siirron ...Lg4. Muunnelman toinen nimi on Teichmannin muunnelma Teichmannin ja Schlechterin v\xc3\xa4lisen vuonna 1911 Carlsbadissa pelatun ottelun mukaan._NEWLINE_Bogoljubowin muunnelma, 6.Te1 b5 7.Lb3 d6 8.c3 0-0 9.d4 Lg4, on nimetty Capablancan ja Bogoljubowin v\xc3\xa4lisen vuonna 1922 Lontoossa pelatun pelin mukaan. Muunnelmassa valkealle seuraa ongelmia, koska h\xc3\xa4nen kuningasratsunsa f3:ssa on kiinnitetty. Jos musta vaihtaa l\xc3\xa4hetin ratsuun, valkean on l\xc3\xa4hes pakko ly\xc3\xb6d\xc3\xa4 takaisin kuningattarella, koska sotilaalla ly\xc3\xb6minen hajottaisi h\xc3\xa4nen kuningasasemansa.'